钦定古今图书集成/明伦汇编/官常典/第668卷 > 《请防不法启》前人
## 钦定古今图书集成/明伦汇编/官常典/第668卷 > 《请防不法启》前人

郎中令臣云言：“国人兵放横，多行非法，至使暴及市
道，声闻京邑。亲信兵乃骂詈洛阳市丞，远近嚣然，声
论日广。而主者前后所报，每蒙宽宥，故群小敢肆其
暴虐。前舆驾当东时，臣具以奏闻。上立节度，亦备严，
上下司察，念在奉宣。而亲信卒泰矫称突关，强市民
物，至使行道哀穷，路人叹惋。臣下祗命，幸使罪人时”
获。佥以泰宜加重戮，以戒肃方来军都督李婴，行实
奸秽，然身备王人，虽不致法，犹加捶楚。主者奏泰依
婴决罚，事寝不出，而特令原泰。泰之凶狡，罚至大辟，
至于今日，不蒙薄罚。臣切以自今群丑虎视，竞为暴
虐矣，小人得志，则下凌上替。前卿、显言事大农，文旨
倨傲，反成却安，功名之士，义在不辱，而显等恃恩，敢
行侮慢。臣时列启并呈显言，事寝不省。是以自来拱
默，未敢多言。切见国法日侈，而恩宥无已，诚惧威禁
遂颓，丑声滋闻。愚谓自今宜齐之以法，使下知禁，有
司所执，犹宜时听。不然以往，则监司之吏，锋钜靡加，
而准绳替矣。臣忝窃非据，与闻国事，服事以来，荏苒
三年，朝宪多违，威御无列，好问不登，而流声播越。皆
由执政之臣，官非其人，常思收迹自替，以避贤路。退
惟受遇，征报未效，是以忍垢素餐，敢用文谏。惟殿下
哀明，愚臣缱绻，愚臣不以前后干迕，多见罪责，临纸
慷慨，言不自尽。